Græni bólusetningarpassinn, sem er samevrópskt bólusetningarvottorð, ætti að verða öllum fullbólusettum hér á landi aðgengilegur í kvöld.
Ísland tekur þátt í tilraunaverkefni með samevrópskt bólusetningarvottorð, eða svonefndan grænan passa. Þeir sem hafa fengið pestina eða eru fullbólusettir ættu í kvöld að geta sótt vottorðið eða passann inn á vef Heilsuveru.
Fjórtán lönd til viðbótar við Ísland taka þátt í tilraunaverkefni Evrópusambandsins og EFTA-ríkjanna með bólusetningarvottorð með QR-kóða sem nefnt hefur verið græni passinn. Ingi Steinar Ingason er verkefnastjóri hjá Landlæknisembættinu.
Það sem er verið að gera er að vottorð sem núna er verið að skoða á landamærum, sem eru bólusetningavottorð, neikvæð PCR-próf og vottorð um fyrri COVID-sýkingu, þau eru að fá á sig öll svona staðlaðan QR-kóða sem inniheldur upplýsingar og gerir það að verkum að það er mun þægilegra að staðfesta að þessi vottorð séu öll rétt og ekki fölsuð.
Ingi segir að stefnt sé að því að uppfæra heilbrigðisgáttina Heilsuveru í dag. Þangað á að vera hægt að sækja vottorðið.
Vonandi í kvöld, í síðasta lagi á morgun. Þá eru menn að fá þennan QR-kóða. Það breytist aðeins útlitið, kemur svona samevrópskt útlit á bólusetningavottorðið eða skírteinið.
Ingi segir að hálfur mánuður sé frá því byrjað var að taka á móti vottorðum með QR-kóða á landamærunum. Það flýti fyrir afgreiðslu að hafa vottorðin rafræn. Stefnt er að því að nýju vottorðin verði tekin upp í öllu Evrópusambandinu 1. júlí. Hann hvetur fólk til að kynna sér reglur á landamærum þess ríkis sem ferðast er til.
Það er ekki hægt að falsa þessi vottorð. Það er alveg fullvissa fyrir því. Ef þú kemur með vottorð með QR-kóða getum við staðfest að þetta hafi raunverulega gefið út af réttum aðila og ekki hafi verið átt við vottorð, t.d. skipt um einstaklinga á því. Það er erfiðara þegar vottorðið er á pappír, að reyna að lesa í það.
Græni bólusetningarpassinn, sem er samevrópskt bólusetningarvottorð, ætti að verða öllum fullbólusettum hér á landi aðgengilegur í kvöld. 